Oficialusis leidinys L 010 , 12/01/2002 p. 0010 - 0011



Komisijos reglamentas (EB) Nr. 52/2002 2002 m. sausio 11 d. iš dalies keičiantis Reglamentą (EB) Nr. 245/2001, nustatantį išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2000 m. liepos 27 d. Tarybos reglamentą (EB) Nr. 1673/2000 dėl bendro pluoštinių linų ir kanapių rinkų organizavimo [1], ypač į jo 9 straipsnį, kadangi: (1) 2001 m. vasario 5 d. Komisijos reglamento (EB) Nr. 245/2001, nustatančio išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles [2], su pakeitimais, padarytais Reglamentu (EB) Nr. 1093/2001 [3], 3 straipsnio 2 dalies antroje įtraukoje numatyta, kad pirminiai perdirbėjai turi įsipareigoti kasdien registruoti jų atliekamoms operacijoms būtinų prekių atsargas. Kad atsargų apskaitos vadyba nebūtų sudėtinga, pirminiams perdirbėjams turėtų būti suteikta galimybė registruoti operacijas pagal partijas. Tuo tikslu turėtų būti apibrėžtas terminas "partija". (2) Kad nebūtų iškraipoma konkurencija, įgaliotiems pirminiams perdirbėjams turėtų būti suteikiama galimybė taikyti daugiau kaip vieną trumpo linų pluošto valymo priemonę. Tačiau jei būtina išlaikyti atitinkamą kontrolės lygį, ta galimybė turėtų būti ribojama nustatant daugiausia dvi trumpo linų pluošto valymo priemones vienam įgaliotam pirminiam perdirbėjui per prekybos metus. (3) Reglamento (EB) Nr. 245/2001 10 straipsnyje numatoma, kad kiekvieną kartą pateikiant paraišką avansui gauti turi būti pateikiamas užstatas, o tai kai kuriais atvejais gali reikšti, kad perdirbimo laikotarpiu per tuos pačius prekybos metus pateikiami penki skirtingi užstatai. Dėl to ši sistema turėtų būti supaprastinama numatant užstatą, kuris yra apskaičiuojamas remiantis kiekvienam pirminiam perdirbėjui priklausančiu teoretiniu pagalbos dydžiu ir kuris turi būti pateikiamas su pirma paraiška avansui gauti ir toliau galioti per visą atitinkamą perdirbimo laikotarpį. Tačiau siekiant atsižvelgti į aplinkybes, kuriomis priklausančio pagalbos teoretinio dydžio apskaičiavimas gali pasirodyti neatitinkantis realios produkcijos įvertintų duomenų, valstybėms narėms reikėtų numatyti galimybę lanksčiau nustatyti užstato dydį, išlaikant lygiavertį užstato lygį. (4) Reglamento (EB) Nr. 245/2001 17a straipsnyje numatytos su kanapių eksportu susijusios nuostatos. To straipsnio 2 dalies antrosios pastraipos pirmojoje įtraukoje operacijų, kurios gali būti atliekamos su ne sėjai skirtomis kanapių sėklomis, apibrėžimas gali sukelti abejonių jį aiškinant. Dėl to jį reikėtų patikslinti. (5) Šiame reglamente numatytos priemonės atitinka Linų ir kanapių vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 245/2001 iš dalies keičiamas taip: 1. 3 straipsnis iš dalies keičiamas taip: a) 2 dalies antroji įtrauka keičiama taip: "— kasdien registruoti su finansine atskaitomybe tiesiogiai susijusias prekių atsargas, arba registruoti jų apskaitą pagal partijas ir 5 straipsnio dalyje nurodytą informaciją, taip pat valstybės narės kontrolei reikalingus nurodytus patvirtinamuosius dokumentus,"; b) 4 straipsnio dalies trečioje pastraipoje žodžiai "tik vienas trumpo linų pluošto valytojo" pakeičiami žodžiais "ne daugiau kaip dviejų trumpo linų pluošto valytojų"; c) 5 straipsnio dalies pirmoje pastraipoje po žodžių "pagal dieną" įterpiami žodžiai "arba partiją"; d) pridedama ši 6 straipsnio dalis: "6. Partija nustatytas linų ar kanapių šiaudelių kiekis, numeruojamas atvežus į 1 straipsnio dalyje nurodytas perdirbimo įmones arba sandėliavimo patalpas. Partija gali būti susijusi tik su viena 5 straipsnyje nurodyta šiaudelių pirkimo - pardavimo sutartimi, perdirbimo įsipareigojimu ar perdirbimo sutartimi." 2. 10 straipsnio 2 dalis keičiama taip: "2. Avansas mokamas tik tais atvejais, kai taikant 13 straipsnyje numatytas kontrolės priemones nustatoma, kad pareiškėjas per atitinkamus prekybos metus nėra padaręs jokių pažeidimų, ir kai pateikiamas užstatas. Išskyrus atitinkamas garantijas tais atvejais, kai pagal sutartį valomas trumpas linų pluoštas, kiekvienam leidimą turinčiam pirminiam perdirbėjui ir kiekvienam pluošto tipui taikomas užstatas sudaro 35 % pagalbos dydžio, atitinkančio pluošto kiekius, gautus juos padauginus kaip nurodyta šio reglamento 8 straipsnio 3 dalies pirmoje pastraipoje. Tačiau valstybės narės gali numatyti, kad užstatas būtų apskaičiuojamas remiantis įvertintų duomenų produkcija. Šiuo atveju: a) prieš suteikiant pagalbą negali būti atleidžiama nei nuo viso užstato, nei nuo jo dalies; b) nepaisant penktos pastraipos, pagal santykį su bendra išmokėta avanso suma užstatas negali būti mažesnis kaip: - 110 % iki atitinkamų prekybos metų balandžio 30 d., - 75 % nuo atitinkamų prekybos metų gegužės 1 d. iki rugpjūčio 31 d., - 50 % nuo rugsėjo 1 d. nuo atitinkamų prekybos metų iki pagalbos likučio mokėjimo dienos. Tais atvejais, kai pagal sutartį valomas trumpas linų pluoštas, atitinkamas užstatas prilygsta 110 %: - pagalbos dydžio, kuris atitinka pluošto kiekius, gautus juos padauginus kaip nurodyta šio reglamento 8 straipsnio 3 dalies pirmoje pastraipoje, arba - tais atvejais, kai valstybės narės taiko pirmiau nurodytą pastraipą, bendros per atitinkamus prekybos metus išmokėtos avanso sumos. Visas užstatas grąžinamas tarp pirmos ir dešimtos dienos nuo pagalbos suteikimo dienos proporcingai kiekiams, už kuriuos valstybė narė yra suteikusi perdirbimo pagalbą." 3. 17a straipsnio 2 dalies antros pastraipos pirma įtrauka keičiama taip: "— parduodant tokios kokybės, kuri netinkama sėjai,". 2 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas nuo 2001–2002 prekybos metų. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. sausio 11 d. Komisijos vardu Franz Fischler Komisijos narys [1] OL L 193, 2000 7 29, p. 16. [2] OL L 35, 2001 2 6, p. 18. [3] OL L 150, 2001 6 6, p. 17. --------------------------------------------------